

**ETTERSKRIFT TIL SLUTTRAPPORT RENHOLD**

**Bakgrunn**

Arbeidsgruppen for innsparing renhold avleverte sluttrapport den 3. mars 2016. Her ble det fremmet i alt seks tiltak for gjennomføring i 2016 og 2017.

Prosjektgruppen har i møte den 8. mars 2016 gitt arbeidsgruppen i oppdrag å arbeide videre med innsparingstiltak for å redusere kostnadene med inntil kr 11 mill.

Tre av tiltakene er anbefalt gjennomført i 2016. Beregnet innsparing er kr 2 mill. i 2016, som øker til kr 4 mill. i 2017.

Samtidig ble det beskrevet ytterligere tre tiltak som innebærer en total omlegging av renholdstjenesten. Å beregne et realistisk innsparingspotensial krever en grundig evaluering av dagens modell og analyse av hver enkelt bygg. På dette grunnlaget må det utarbeides et nytt renholdskonsept. I dette notatet omtales innsparingseffekten av tiltak 4, 5 og 6.

**Sammenligning**

Kristiansand er en kommune som de senere år har foretatt omstilling og kostnadseffektivisering av renholdstjenesten. Evaluering av virksomheten startet i 2012 med bistand fra ekstern rådgiver, og var ferdig i 2013. Omstilling og implementering av nye rutiner ble gjennomført i 2014-2015. Bemanningen er i sum redusert med 20 årsverk. Samtidig er sykefraværet redusert med 25 %. Suksesskriterier for omstillingen har vært å rydde i stillingsprosenter, drive opplæring, gjennomføre HR-time med alle ansatte, oppfølging/innkalling av sykmeldte, involvering av NAV/bedriftslege og omplassering.

Renholdstjenesten i Kristiansand er i dag inndelt i 6 geografiske soner. Hver sone har en teamleder og en renholder 1. Det er stor fleksibilitet i måten å organisere arbeidet og fordele ressursene. Virksomheten disponerer 12 servicebiler.

Sammenligning mellom Sandnes og Kristiansand:

|  |  |  |
| --- | --- | --- |
| *Nøkkeltall* | *Kristiansand* | *Sandnes* |
| *Renholdere* |  *98,6 årsverk* | *114,2 årsverk* |
| *Renholder 1* |  *6,0 årsverk* |  *2,0 årsverk* |
| *Teamleder* |  *6,0 årsverk* |  *0 årsverk* |
| *Sum stillinger \*)* | *110,6 årsverk* | *116,2 årsverk* |
| *Renholdsareal* |  *300.000 m2* |  *260.000 m2* |
| *Sykefravær* |  *ca 11 %* |  *6,6 %* |

\*): Eks. stilling som renholdsjef/avd.leder og merkantile støttefunksjoner

Tilleggstjenester som leveres på bestilling er bl.a. mattevask, gardinvask, tekstilrens, tømming avfallsbøtter og utvendig vindusvask.

Basert på Kristiansand sin modell for organisering av renholdstjenesten skulle det i Sandnes være et potensial for innsparing av inntil 20 årsverk totalt. Imidlertid må det presiseres at det ikke kan trekkes en slik konklusjon bare ved å omregne nøkkeltallene. Renholdsplan for hvert enkelt bygg må dimensjoneres på grunnlag av lokalenes egenskapsprofil som omfatter romstørrelser, avstander/atkomst, materialbruk/overflater, tilstand, fasiliteter/inventar/utstyr, brukstider m.m. Dessuten kreves nye stillinger som teamledere, kompetansebygging og opplæring internt, samt investering i nytt materiell og utstyr.

**Vurdering**

Innsparingskravet på kr 11 mill. innebærer en nedbemanning på 20 årsverk, dvs en reduksjon på 17,5 %. Konsekvensene vil med stor sannsynlighet være at kvalitetskravene iht gjeldende forskrifter ikke kan overholdes.

Når en vurderer å redusere renholdsbudsjettet skal en også være bevisst at det er tjenester som allerede er utfaset ifm tidligere nedskjæringer, men som virksomhetene løpende melder behov for å få levert. Eksempler er utvendig vindusvask og renhold «i høyden» (lysarmaturer, ventilasjonskanaler og lignende). Likeså har tilsynsmyndighetene ved flere anledninger påvist avvik i forhold til forskriftskrav, med pålegg om iverksetting og dokumentasjon av tiltak. På disse områdene ville det under andre omstendigheter ha vært behov for å tilføre ressurser. Rådmannens stab har vist til at det stilles særskilt krav til renhold i skolene, og at det dermed ikke er gitt at det vil være mulig med innsparing på renhold. Likeså har HAMU bedt om at det i skolebygg etableres renhold av personalfasiliteter i elevfrie perioder (ferier).

Arbeidsgruppen har på bakgrunn av den kunnskap og de opplysninger som foreligger, vurdert hva som kan bli effekten ved gjennomføring av tiltak 1 til 6:

Innsparinger

* Reduksjon på inntil kr 2 mill. i 2016 (halvårseffekt av tiltak 1 til 3)
* Reduksjon på inntil kr 9 mill. i 2017 (helårseffekt av tiltak 1 til 6)

Konsekvenser

* Nedbemanning av inntil 20 årsverk
* Lavere renholdskvalitet
* Sannsynlighet for at det oppstår avvik fra forskriftskrav
* Lokaler kan bli stengt i perioder
* Behov for ekstra ressurser for å lukke avvik
* Risiko for økt sykefravær
* Dårlig omdømme

**Anbefaling**

1. Tiltak 1, 2 og 3 iverksettes fra august 2016.
2. Tiltak 4, 5 og 6 gjennomføres i løpet av 2017 innenfor gjeldende forskriftskrav. Nytt renholdkonsept forutsettes utarbeidet innen utgangen av 2016.
3. For å kunne gjennomføre en så vidtgående omstilling fra 2017 må det tilføres kapasitet og kompetanse fra ekstern rådgiver for å bistå i hele prosessen. Kostnadene antas å bli ca kr 600.000, og det må søkes tilleggsbevilgning ifm kommende tertialrapport. Videre må det i økonomiplanen innarbeides etableringsmidler til anskaffelse av nytt utstyr og elektronisk fagsystem. Antatt kostnad er kr 500.000.

Sandnes, 30. mars 2016

…………….…………………… …………….…………………… …………….……………………

Kjetil Nevøy Annette Bore Erik Hansen Berge

…………….…………………… …………….…………………… …………….……………………

Anja Oseland Andres Krogedal Cathrine Hauff Nordvall

…………….……………………

Stein Dirdal